Diskografia Alana Murina

Diskografia slovenského speváka a hudobného producenta Alana Murina pozostáva z 1 štúdiového albumu, 4 EP, 34 spoluprác ako hosťujúci umelec, 47 videoklipov ako hlavný umelec a 19 ako hosťujúci umelec. Za pomerne krátku kariéru patrí medzi najaktívnejších slovenských interpretov. Na konte má spolupráce s množstvom uznávaných interpretov a producentov.
Alan začal vytvárať texty a melódie, ktoré vkladal do demo skladieb už v roku 2017, kedy používal pseudonym „Sane“. Nahrávky vydával na platforme SoundCloud.
Jeho videoklipy na YouTube často obsadzujú popredné priečky slovenského rebríčka YouTube trending. Prvýkrát sa dostal na vrchol rebríčka s videoklipom k singlu „Prepáč“, a to len v priebehu niekoľkých hodín od vydania. Toto prvenstvo si udržal niekoľko týždňov. Opäť ovládol rebríček YouTube trending s duetom „Do Rúk“ s Tinou, a to i bez videoklipu k piesni. Vďaka obrovskému ohlasu vznikol k nej i videoklip, ktorý je doposiaľ s viac ako 7 miliónmi zhliadnutí aj najsledovanejším videoklipom zo spevákovej vlastnej tvorby na platforme. Po tretíkrát sa to podarilo hitu „Raz Dva Tri“. YouTube kanál Alana Murina má doposiaľ viac ako 50 miliónov zhliadnutí.
V roku 2019 sa predstavil na hudobnej scéne už ako Alan Murin. Prvým hudobným počinom, ktorý vníma ako začiatok svojej hudobnej kariéry, je EP "15 23" z trilógie žánrovo konceptuálne ladených EP ("15 23, 23 10 a 19 98"). Ako prvá skladba z EP bola predstavená v júli 2019 skladba „Sám sebou“. Nasledovala prelomová skladba „Vypínam“, ktorá získala výraznú odozvu. Po tom čo ju objavila speváčka Tina, oslovila Alana ešte v tom istom roku o spoluprácu, pričom ju označila za jednu z mimoriadne zásadných pesničiek na slovenskej hudobnej scéne. V apríli 2020 vznikol k skladbe videoklip ako poďakovanie, kedže práve táto skladba si z celej trilógie EP nahrávok získala najväčšiu priazeň a záujem fanúšikov. Vydanie debutového projektu, v porovnaní s množstvom iných začínajúcich interpretov, sa tešilo veľkému úspechu. Každá skladba zaznamenala desaťtisíce zhliadnutí na YouTube aj prehratí na streamovacích službách.
Počas roka 2020 Alan vydal svoj prvý oficiálny singel s názvom „Telefonát“.
Očakávaný album avizoval v auguste 2022 pilotný singel „Prepáč“. Singel získal doposiaľ najväčší úspech v digitálnych rebríčkoch ČNS IFPI z Alanovej vlastnej tvorby. V rebríčku Top 100 digitálnych singlov na Slovensku sa umiestnil na 5. mieste a v Top 50 domácich digitálnych singlov na 3. mieste.
V septembri 2022 vyšiel Alanov debutový štúdiový album "Trueself." Už v prvom týždni v rebríčku slovenských albumov ČNS IFPI debutoval na 1. mieste, kde sa držal na vrchole dva týždne po sebe. Štyri týždne sa držal v Top 3 a štrnásť týždňov v Top 10.
Vo februári 2024 vydal svoj prvý medzinárodný singel „Still Love You“, na ktorom spolupracoval s rumunskou speváčkou Iova a renomovaným rumunským producentom Serbanom Cazanom. V júni 2024 vydal EP s názvom "Láska Je Cool", ktoré predstavuje jeho najnovšiu tvorbu. Tento projekt nasleduje po sérii singlov, ktoré predstavili Alanovu novú éru zvuku. Skladba „Dokola“ je jedným z míľnikov tejto novej éry. Singel sa umiestnil na 2. mieste najhranejších domácich skladieb v slovenských rádiách. Rovnaký úspech zaznamenal aj Alanov najnovší singel „Domov“, vydaný v septembri 2024.
Najúspešnejšou Alanovou spoluprácou je singel „Mám ťa rád“ v spolupráci s raperom Kalim, Petrom Panom a Šortym. Singel sa dostal na vrchol slovenských digitálnych rebríčkov. Na YouTube má videoklip ku skladbe od svojho vydania vo februári 2024 viac ako 9 miliónov zhliadnutí.
Externé odkazy.
Prehľad umiestnených albumov v rebríčkoch ČNS IFPI:
Prehľad umiestnených skladieb v rebríčkoch ČNS IFPI: